
Átszínezett királynéképek a XIV. századi krónikakompozícióban

Kulcsszavak: Gizella; Gertrúd; Piast Erzsébet; királyné-ábrázolások; XIV. századi krónikakompozíció
A dolgozat Gizella, Gertrúd és Piast Erzsébet magyar királynék XIV. századi krónikakompozícióban megjelenő alakjával foglalkozik. A három királynéról kialakult történetekben közös, hogy mindegyik esetben a legnegatívabb szereplő az uralkodó felesége lesz. A történeti kutatás Gizellát, Gertrúdot és Erzsébetet összekötötte, felvázolva azt az elméletet, hogy a krónikások egymásra örökítették a királynékat övező botrányokat, mivel saját korukban egyik esetben sem lehetett leírni azt. Így a Gizellát negatív színben feltüntető történet valójában Gertrúd nevéhez fűződött, Gertrúdról a krónikakompozícióban szereplő Bánk-féle merénylet mintájául pedig Erzsébet és a Zách Felicián-féle támadás szolgált.
Az elmélet viszont több szempontból sem problémamentes, a dolgozat így a királynékról kialakult történetek eredetével és egymáshoz való viszonyával foglalkozik, valamint választ keres arra a kérdésre, hogy a három történetben miért pont a királyné, tehát a női hős került a legnegatívabb szerepbe. 



